
Lakivaliokunnan lausunto 1/2014 yleisvaliokunnalle Helsingin hiippakuntavaltuuston esityksestä 1/2013
Kirkollisten vaalien äänestystapojen kehittäminen
Asianumero 2013-00454
Kirkolliskokous on täysistunnossaan 5. marraskuuta 2013 lähettänyt yleisvaliokunnalle Helsingin hiippakuntavaltuuston esityksen 1/2013, joka koskee kirkollisten vaalien äänestystapojen kehittämistä. Yleisvaliokunta on pyytänyt lakivaliokunnan lausuntoa asiassa. Lakivaliokunnan työskentelyyn on asiantuntijana osallistunut professori Veli-Pekka Viljanen.
1.  Esityksen pääasiallinen sisältö

Helsingin hiippakuntavaltuusto esittää selvitettäväksi internet- ja postiäänestyksen toteuttamisen mahdollisuuksia ja äänestystapojen kehittämistä kirkollisissa vaaleissa.

Perusteluina esitykselleen hiippakuntavaltuusto toteaa mm. seuraavaa:


Vuoden 2010 seurakuntavaalien jälkeen tehdyt kyselyt viittaavat siihen, että postiäänestys voisi lisätä äänestäjien määrää seurakuntavaaleissa. Äänestysprosentin kasvua voidaan pitää lähtökohtaisesti tavoiteltavana asiana. Toisaalta Suomessa ei ole kirkollisissa, kunnallisissa tai valtiollisissa vaaleissa vaalipakkoa. Myös äänestämättä jättäminen on sallittua.

Sähköinen ääntenlasku on huomattavan nopeata verrattuna manuaaliseen ääntenlaskuun. Kirkollisissa vaaleissa kuitenkin ääntenlasku tapahtuu pääosin varsin nopeasti. Sähköisellä äänestämisellä tuloksen saaminen nopeutuisi luultavasti muutamalla tunnilla vaalista riippuen.

Äänestystavan muutos aiheuttaisi haasteita äänestäjän tunnistamisen ja vaalisalaisuuden näkökulmasta. Toisaalta papiston osalta kirkossa tämän ei ole katsottu estäneen postitse tapahtuvaa äänestämistä. 

Vastakkain on siis käytännössä äänestämisen helppous sekä nopeus ja äänestämisen luotettavuus. Internet- tai kotiäänestys ei kuitenkaan käytännössä tarkoittaisi vaaleista automaattisesti tulevan epäluotettavia


2.  Yleisvaliokunnan lausuntopyyntö

Yleisvaliokunta pyytää lakivaliokuntaa tarkastelemaan esitystä yleisesti nykyisestä vaalijärjestelmästä käsin. 

Erityisesti lakivaliokuntaa pyydetään kiinnittämään huomiota seuraaviin kysymyksiin:

1. Kirkollisissa vaaleissa noudatetaan keskeisiltä osin valtiollisten ja kunnallisten vaalien periaatteita. Esityksen hyväksyminen luultavasti johtaisi erityisesti vaalisalaisuuden toteuttamisen uudelleenarviointiin.  Minkä syiden vuoksi kirkon olisi edelleen perusteltua noudattaa vastaavia vaaliperiaatteita?  Jos vaalit eriytetään valtiollisten tai kunnallisten vaalien periaatteista, millä edellytyksillä niin voitaisiin tehdä ja mitä oikeudellisia tai lainsäädännöllisiä seurauksia siitä mahdollisesti olisi?

2. Kuinka vaalitapaa tulisi arvioida siitä näkökulmasta, että kirkko on itsehallinnollinen julkisoikeudellinen yhteisö ja että seurakuntavaaleilla valitaan kirkollisverosta päättävä toimielin?

3.  Lakivaliokunnan lausunto
3.1. Kirkollisten vaalisäännösten muuttaminen

Kirkolliskokous hyväksyi marraskuussa 2013 kirkkohallituksen esityksen kirkollisten vaalisäännösten muutoksista.  Tavoitteena on, että uusia säännöksiä voidaan soveltaa vuoden 2014 seurakuntavaaleissa.  Kirkkolakiin lisättiin uusi 23 luku. Kirkkojärjestykseen siirrettiin kirkkolaista kirkon sisäistä hallintoa ohjaavat säännökset, jotka eivät edellytä laissa säätämistä. Samalla hyväksyttiin myös uusi kirkon vaalijärjestys.

Edellä mainituilla päätöksillä vaaleja koskevat säännökset koottiin yhteen kirkkolain lukuun ja samalla korjattiin vaalisäännöksissä havaittuja puutteita. Vaalia koskevia säännöksiä muovattiin yleisen vaalilainsäädännön suuntaan, minkä arvioidaan helpottavan sovellettavien säännösten tulkintaa. Säännösten selkeyttä, termien yhdenmukaisuutta ja säädöskieltä parannettiin. Pääosin kirkollisissa vaaleissa noudatetaan yleisissä vaaleissa sovellettavia periaatteita.

Kirkolliskokous hyväksyi samassa yhteydessä kirkon vaalijärjestyksen 80 §:ään muutoksen, jonka mukaan myös hiippakuntavaltuuston maallikkojäsenen ja kirkolliskokouksen maallikkoedustajan vaaleissa voi äänestää ennakkoon postitse. Tähän asti se on ollut mahdollista vain pappisjäsenten ja -edustajien vaaleissa.

3.2. Yleiset vaaliperiaatteet

Valtiollisissa, kunnallisissa ja europarlamenttivaaleissa noudatetaan seuraavia yleisiä periaatteita:
a) vaalisalaisuus, jolla tarkoitetaan sitä, etteivät vaaliviranomaiset, muut viranomaiset tai muut kansalaiset saa tietää, kenelle äänestäjä on äänensä antanut tai onko hän jättänyt tyhjän äänestyslipun,
b) se, että kunkin äänestäjän on äänestettävä itse,
c) se, että äänestämisen on tapahduttava vaaliviranomaisen edessä, millä pyritään turvaamaan vaalien yleinen luotettavuus, äänestäjän oikeus ja mahdollisuus ilmaista vapaa tahtonsa sekä varmistamaan vaalisalaisuuden toteutuminen. 
Yleisten vaalien periaatteet sekä niiden toteuttaminen vaaleihin liittyvissä menettelytavoissa ovat harkittuja ja yleisesti legitiimejä sekä myös käytännössä koeteltuja.  Kirkon asema julkisoikeudellisena yhteisönä ja julkisen vallan käyttäjänä puoltaa yleisten vaaliperiaatteiden noudattamista myös kirkollisissa vaaleissa. Seurakuntavaaleissa tätä puoltaa lisäksi se, että seurakuntavaaleilla valitaan kirkollisverosta päättävä toimielin. Vaalien yleiset periaatteet turvaavat luottamusta vaalitoimitusta ja myös laajemmin kirkon toimintaa kohtaan. Yleisten periaatteiden noudattaminen turvaa myös äänestäjien oikeusturvan toteutumista vaaleissa. 

Kirkolla on itsemääräämisoikeutensa johdosta periaatteessa oikeus poiketa yleisten vaalien periaatteista. Kuitenkin on tarkoin harkittava, milloin ja millä perusteella poikkeaminen on perusteltua. Yleisistä vaaleista poikkeavat menettelytavat saattaisivat muun muassa heikentää vaalien luotettavuutta. Mikäli yleisistä vaaliperiaatteista poikettaisiin, tulisi myös kirkolliskokouksen äskettäin hyväksymät uudet vaalisäännökset ottaa laajemmin tarkasteltaviksi. 
3.3. Sähköinen äänestäminen

Parhaillaan on käynnissä yleisten vaalien toteuttamistapaa tutkiva hanke, jossa selvitetään, kuinka sähköistä äänestämistä voitaisiin edistää, käytännössä internet-äänestyksenä. Verkon kautta toteutettavaan äänestykseen liittyy monia periaatteellisia ongelmia ja teknisiä haasteita. Lisäksi on arvioitava, miten vaalien yleiset periaatteet toteutuvat sähköisessä äänestämisessä. Internet-äänestys tapahtuu ilman vaaliviranomaisen valvontaa. Internet-äänestyksen käyttöönottaminen edellyttää, että voidaan riittävällä tavalla varmistaa, että äänestäjä on antanut itse äänensä vailla kenenkään painostusta.
Internet-äänestämisen teknisiä haasteita ovat esimerkiksi tietojärjestelmän toimintavarmuus ja tietoturva. Olisi voitava luottaa siihen, että järjestelmä ei kaadu kesken vaalien ja että tietomurrot ja niiden myötä mahdollistuva laaja vaalivilppi kyetään estämään. Tietojärjestelmän kehittämiskustannukset ovat suuret. 

Lakivaliokunta katsoo, että kirkon on syytä seurata, miten internet-äänestyksen kehittäminen yleisissä vaaleissa etenee ja aikanaan harkita saatujen kokemusten pohjalta sen käyttöönottamista myös kirkollisissa vaaleissa. Kirkon ei kuitenkaan järjestelmän korkeiden hankintakustannusten vuoksi ole tarkoituksenmukaista viedä asiaa eteenpäin omana hankkeenaan.
3.4. Postiäänestys

Postitse äänestämisen mahdollisuus saattaisi kasvattaa äänestysprosenttia, mitä voitaisiin pitää järjestelmän hyvänä puolena. Postiäänestys merkitsee kuitenkin poikkeusta yleisestä vaaliperiaatteesta, jonka mukaan äänestämisen on tapahduttava vaaliviranomaisen edessä.
Lakivaliokunta toteaa, että postiäänestyksen hyväksyminen merkitsee samalla sen hyväksymistä, että vaalien yleinen luotettavuus heikkenee ja riski väärinkäytöksille vaaleissa kasvaa. Tämän vuoksi postiäänestykselle tulee olla vahvat perusteet.
Kirkolliskokouksen päätöstä laajentaa postiäänestysmahdollisuutta hiippakuntavaltuuston jäsenten ja kirkolliskokouksen edustajien vaalien ennakkoäänestyksessä voidaan perustella sillä, että postiäänestysmahdollisuus koskee varsin rajattua äänestäjäjoukkoa, joka muodostuu vaaleilla valituista kirkon luottamushenkilöistä. Tästä ratkaisusta ei sellaisenaan voida tehdä johtopäätöstä, että postiäänestysmahdollisuus voitaisiin ongelmitta laajentaa koskemaan myös muita kirkollisia vaaleja. 
Lakivaliokunta katsoo, että edellä mainituista syistä postiäänestyksen laajamittainen käyttöönottaminen ei ole perusteltua. Lisäksi on otettava huomioon, että ennakko- ja kotiäänestysmahdollisuus vähentävät paitsi postiäänestyksen myös sähköisen äänestyksen tarvetta. Syytä on kuitenkin tältäkin osin seurata yleisten vaalien kehitystä.

